RESOLUCIÓN do 26 de decembro de 2025 pola que se ordena a publicación do acordo polo que se adapta o Regulamento electoral xeral da Universidade de Vigo á Lei orgánica 2/2023, do 22 de marzo, do sistema universitario.
Universidade de Vigo — III. Outras disposicións — 12/01/2026

Exposición de motivos
O Claustro Universitario da Universidade de Vigo, na súa sesión do 19 de decembro de 2025, aprobou a adaptación do Regulamento electoral xeral da Universidade de Vigo á Lei orgánica 2/2023, do 22 de marzo, do sistema universitario.
Por isto, este reitorado
Ordenar a publicación, no
Diario Oficial de Galicia,
do acordo polo que se adapta o Regulamento electoral xeral da Universidade de Vigo á Lei orgánica 2/2023, do 22 de marzo, do sistema universitario, aprobado polo Claustro Universitario da Universidade de Vigo na súa sesión do 19 de decembro de 2025.
Vigo, 26 de decembro de 2025
Exposición de motivos
O Regulamento electoral xeral da Universidade de Vigo, aprobado no Claustro Universitario o 15 de outubro de 2019 e modificado nas sesións do 16 de outubro de 2020, 29 de outubro e 17 de decembro de 2021, precisa unha actualización para cumprir as disposicións de aplicación directa recollidas na Lei orgánica 2/2023, do 22 de marzo, do sistema universitario (en diante, LOSU). Esta norma introduce cambios relevantes no réxime electoral universitario, especialmente no relativo á duración dos mandatos dos órganos unipersoais, á presidencia da Comisión Electoral, aos requisitos para a elección do reitorado e ao sistema de ponderación dos votos.
Os novos estatutos da Universidade de Vigo están a tramitarse e pendentes de aprobación polos órganos competentes, polo que non resulta procedente acometer unha reforma integral do Regulamento electoral xeral neste momento. Porén, é necesario introducir modificacións puntuais e de carácter transitorio que garantan a adecuación do réxime electoral ás previsións legais vixentes.
Estas modificacións afectan, entre outros aspectos, a composición da Comisión Electoral, a duración dos mandatos dos cargos unipersoais, os requisitos para ser elixido reitor ou reitora, o sistema de cómputo dos votos e a adaptación das categorías de persoal e da súa denominación conforme a LOSU.
En consecuencia, este acordo ten como finalidade asegurar a correcta aplicación da normativa estatal no ámbito electoral universitario, mediante a modificación parcial do Regulamento electoral xeral da Universidade de Vigo, ata que se aproben os novos estatutos.
En virtude do anterior, o Claustro Universitario da Universidade de Vigo, na súa sesión do 19 de decembro de 2025, adopta o seguinte
Artigo único.
Modificación do Regulamento electoral xeral da Universidade de Vigo
O Regulamento electoral xeral da Universidade de Vigo (REX) modifícase nos seguintes termos:
Un. Modifícase o punto 2.a) do artigo 8 do Regulamento electoral xeral da Universidade de Vigo, que queda redactado do seguinte xeito:
Artigo 8.
A comisión electoral
2. A comisión electoral estará composta:
a) Pola/o secretaria/o xeral, que a preside, quen poderá delegar nun dos/das vicerreitores/as.
A persoa que desenvolva as funcións da secretaría será elixida entre os membros da comisión electoral que teñan a condición de funcionarios da Universidade de Vigo.
Dous. Modifícase o punto 1 do artigo 50 do Regulamento electoral xeral da Universidade de Vigo, que queda redactado do seguinte xeito:
Artigo 50.
A elección do/da reitor/a
1. A comunidade universitaria elixirá o/a reitor/a, mediante elección directa por sufraxio universal ponderado e secreto, por un período de seis anos improrrogables e non renovables, entre o persoal docente e investigador permanente doutor a tempo completo, en activo, que preste os seus servizos na Universidade de Vigo e posúa, como mínimo, os requisitos fixados no punto 3 da disposición transitoria primeira da Lei orgánica 2/2023, do sistema universitario, isto é, contar con tres sexenios de investigación, tres quinquenios docentes e acreditar catro anos de experiencia en cargos unipersoais de xestión universitaria.
Tres. Modifícase o punto 1 do artigo 73 do Regulamento electoral xeral da Universidade de Vigo, que queda redactado do seguinte xeito:
Artigo 73.
Disposicións comúns
1. As/os decanas/os e as/os directoras/es de centro elixiranse por un período de seis anos improrrogables e non renovables.
Catro. Incorpórase unha nova disposición adicional ao Regulamento electoral xeral da Universidade de Vigo.
Disposición adicional quinta.
Referencias ao persoal de administración e servizos
Todas as referencias contidas neste regulamento ao persoal de administración e servizos deberán entenderse feitas ao persoal técnico, de xestión e de administración e servizos.
Disposición transitoria única.
Secretaría da Comisión Electoral
A designación da secretaría da Comisión Electoral efectuarase na primeira sesión celebrada tras a entrada en vigor deste acordo.
Disposición derradeira única.
Entrada en vigor
Esta modificación, unha vez aprobada polo Claustro Universitario, entrará en vigor o día seguinte ao da súa publicación no
Diario Oficial de Galicia
(DOG).